Orde do DOG nº 219 do 2021/11/15 - Xunta de Galicia\nDOG Núm. 219 Luns, 15 de novembro de 2021 Páx. 55964\nORDE do 9 de novembro de 2021 pola que se establecen as bases reguladoras xerais e se convocan para o ano 2021, en réxime de concorrencia competitiva, axudas para accións formativas, financiadas polo Fondo Europeo Marítimo e de Pesca (FEMP), que contribúan ao desenvolvemento da formación profesional, das novas competencias profesionais e da formación permanente do sector pesqueiro (código de procedemento PE610A).\nA Lei 11/2008, do 3 de decembro, de pesca de Galicia, modificada pola Lei 6/2009, do 11 de decembro, estipula no seu artigo 117 que a consellería competente en materia de pesca realizará as actuacións necesarias para o fomento da formación, capacitación y reciclaxe das persoas profesionais dos distintos sectores, así como a daquelas persoas que poidan demandar a dita prestación formativa. O artigo 118 desta lei fixa como obxectivo que as actuacións formativas se adaptarán ás necesidades formativas e de reciclaxe demandadas polo sector pesqueiro, marisqueiro e acuícola.\nAsí mesmo, e segundo o establecido no Decreto lexislativo 2/2015, do 12 de febreiro, polo que se aproba o texto refundido das disposicións legais da Comunidade Autónoma de Galicia en materia de igualdade, os órganos competentes da Administración da Comunidade Autónoma de Galicia adoptarán medidas de acción positiva que favorezan o acceso efectivo das mulleres aos estudos e actividades de formación, perfeccionamento e de reciclaxe profesional conducentes ás titulacións e capacitacións profesionais que permitan a inserción e promoción laboral no sector da pesca, en canto se rexistre infrarrepresentación das mulleres na proporción sinalada na normativa vixente.\nO Decreto 50/2021, do 11 de marzo, polo que se aproba a estrutura orgánica da Consellería do Mar, establece que corresponde á Dirección Xeral de Desenvolvemento Pesqueiro, entre outras, a ordenación, dirección e coordinación das atribucións que ten asumidas a consellería en materia de extensión pesqueira, ensinanzas e titulacións náutico-pesqueiras.\nO Regulamento (UE) nº 508/2014 do Parlamento Europeo e do Consello, do 15 de maio de 2014, relativo ao Fondo Europeo Marítimo e de Pesca (FEMP), e polo que se derrogan os regulamentos (CE) nº 2328/2003, (CE) nº 861/2006, (CE) nº 1198/2006 e (CE) nº 791/791/2007 do Consello, e o Regulamento (UE) nº 1255/2011 do Parlamento Europeo e do Consello, sinala no artigo 5 que o FEMP contribuirá, para o período 2014-2020, a fomentar unha pesca e unha acuicultura competitivas, ambientalmente sustentables, economicamente viables e socialmente responsables, e establece no artigo 6 as prioridades do fondo, detallando no punto 1 a prioridade 1) Fomentar unha pesca sustentable desde un punto de vista ambiental, eficiente no uso dos recursos, innovadora, competitiva e baseada no coñecemento, a través dunha serie de obxectivos específicos que recollan a redución do impacto da pesca no medio mariño, a protección e a recuperación da biodiversidade e os ecosistemas acuáticos, o equilibrio entre a capacidade pesqueira e as posibilidades de pesca dispoñibles, o fomento da competitividade e a viabilidade das empresas do sector pesqueiro, incluíndo expresamente a pesca costeira artesanal, o apoio á consolidación do desenvolvemento tecnolóxico e da formación profesional permanente.\nA axuda contribuirá ao logro do obxectivo específico OE1.f) de desenvolvemento da formación profesional, das novas competencias profesionais e da formación permanente prevista no artigo 29 do título V capítulo I do citado Regulamento (UE) nº 508/2014, dentro da prioridade 1 (Fomentar unha pesca sustentable desde un punto de vista ambiental, eficiente no uso dos recursos, innovadora, competitiva e baseada no coñecemento) do programa operativo para España do FEMP para o período 2014-2020, aprobado por decisión de execución da Comisión C (2015) 8118 final do 13 de novembro, cunha porcentaxe de cofinanciación de fondos FEMP do 75 %.\nO fomento do capital humano contribúe a impulsar a competitividade do sector extractivo e a mellora das capacidades dos traballadores do mar para facilitar a súa aprendizaxe permanente, a súa integración en actividades complementarias da pesca extractiva ou poder reducir o número de accidentes marítimos que se producen no sector pesqueiro. Estas axudas pretenden mellorar tanto a formación específica do sector como unha formación integral e complementaria coa adquisición de competencias que axuden a mellorar os perfís profesionais que redundarán nunha mellora da competitividade da xente do sector. Así mesmo, preténdese contribuír positivamente á remuda xeracional que está a precisar o sector dando resposta a esta necesidade coa formación de novos profesionais que se incorporen ás actividades marítimo-pesqueiras.\nPor todo o antedito, facendo uso das facultades que me confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia,\nA presente orde ten por obxecto establecer as bases reguladoras xerais, e a convocatoria para o ano 2021, para a concesión, en réxime de concorrencia competitiva, de axudas para accións formativas, financiadas polo FEMP, que contribúan ao desenvolvemento da formación profesional, das novas competencias profesionais e da formación permanente do sector pesqueiro (código de procedemento PE610A).\nPara o outorgamento e execución destas subvencións observarase o disposto nas bases reguladoras establecidas nesta orde, así como nas normas seguintes:\na) Regulamento (UE) nº 1303/2013 do Parlamento Europeo e do Consello, do 17 de decembro de 2013, polo que se establecen disposicións comúns relativas ao Fondo Europeo de Desenvolvemento Rexional, ao Fondo Social Europeo, ao Fondo de Cohesión, ao Fondo Europeo Agrícola de Desenvolvemento Rural e ao Fondo Europeo Marítimo e de Pesca, e polo que se establecen disposicións xerais relativas ao Fondo Europeo de Desenvolvemento Rexional, ao Fondo Social Europeo, ao Fondo de Cohesión e ao Fondo Europeo Marítimo e de Pesca, e se derroga o Regulamento (CE) nº 1083/2006 do Consello.\nb) Regulamento de execución (UE) nº 821/2014 da Comisión, do 28 de xullo de 2014, polo que se establecen disposicións de aplicación do Regulamento (UE) nº 1303/2013 do Parlamento Europeo e do Consello.\nc) Regulamento (UE) nº 508/2014 do Parlamento Europeo e do Consello, do 15 de maio de 2014, relativo ao Fondo Europeo Marítimo e de Pesca (FEMP).\nd) Regulamento delegado (UE) nº 2015/531 da Comisión, do 24 de novembro de 2014, polo que se complementa o Regulamento (UE) nº 508/2014 do Parlamento Europeo e do Consello, do 15 de maio de 2014, relativo ao Fondo Europeo Marítimo e de Pesca.\ne) Regulamento delegado (UE) nº 1014/2014 da Comisión, do 22 de xullo de 2014, que complementa o Regulamento (UE) nº 508/2014 do Parlamento Europeo e do Consello, relativo ao Fondo Europeo Marítimo e de Pesca, no relativo ao contido e a construción dun sistema común de seguimento e avaliación das operacións financiadas no marco do FEMP.\nf) Regulamento de execución (UE) nº 1242/2014 da Comisión, do 20 de novembro de 2014, polo que se establecen, de conformidade co Regulamento (UE) nº 508/2014 do Parlamento Europeo e do Consello, relativo ao Fondo Europeo Marítimo e de Pesca, normas no que atinxe á presentación de datos acumulativos sobre operacións.\ng) Regulamento de execución (UE) nº 1243/2014 da Comisión, do 20 de novembro de 2014, polo que se establecen, de conformidade co Regulamento (UE) nº 508/2014, do Parlamento Europeo e do Consello, relativo ao Fondo Europeo Marítimo e de Pesca, normas sobre a información que deben enviar os Estados membros, así como sobre as necesidades de datos e das sinerxías entre as fontes potenciais de datos.\nh) Regulamento delegado (UE) nº 288/2015 da Comisión, do 17 de decembro de 2014, que complementa o Regulamento (UE) nº 508/2014 do Parlamento Europeo e do Consello, relativo ao Fondo Europeo Marítimo e de Pesca, no que respecta ao período de tempo e ás datas en relación coa inadmisibilidade das solicitudes.\ni) Regulamento (UE, Euratom) nº 2018/1046 do Parlamento Europeo e do Consello, do 18 de xullo de 2018, sobre as normas financeiras aplicables ao orzamento xeral da Unión.\nj) Programa operativo para España do FEMP aprobado por decisión de execución da Comisión do 13 de novembro de 2015 C (2015) 8118 final.\nk) Preceptos básicos da Lei 38/2003, do 17 de novembro, xeral de subvencións, e do Real decreto 887/2006, do 21 de xullo, polo que se aproba o seu regulamento.\nl) Lei 9/2007, do 13 de xuño, de subvencións de Galicia.\nll) Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.\nm) Texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, coas súas posteriores modificacións.\nn) Lei 39/2015, do 1 de outubro, do procedemento administrativo común e das administracións públicas.\nñ) Decreto 132/2006, do 27 de xullo, en materia de rexistros de axudas, subvencións, convenios e sancións.\no) Lei 19/2013, do 9 de decembro, de transparencia, acceso á información pública e bo goberno.\np) Lei 15/2014, do 16 de setembro, de racionalización do sector público e outras medidas de reforma administrativa.\nq) Lei 1/2016, do 18 de xaneiro, de transparencia e bo goberno.\nr) Criterios de selección para a concesión de axudas no marco do programa operativo da FEMP.\ns) Real decreto 36/2014, do 24 de xaneiro, polo que se regulan os títulos profesionais do sector pesqueiro (BOE núm. 41, do 17 de febreiro).\nt) Orde do 31 de xullo de 2014 pola que se establecen as bases e se regula o procedemento para a obtención das titulacións de mariñeiro/a pescador/a, patrón/patroa local de pesca e patrón/patroa costeiro/a polivalente na Comunidade Autónoma de Galicia (DOG núm. 156, do 19 de agosto) e a súa corrección de erros (DOG núm. 161, do 26 de agosto).\nu) Orde FOM/2296/2002, do 4 de setembro, pola que se regulan os programas de formación dos títulos profesionais de mariñeiro/a de ponte e de máquinas da mariña mercante, e de patrón/patroa portuario/a, así como os certificados de especialidade acreditativos da competencia profesional (BOE núm. 226, do 20 de setembro).\nv) Orde PRE/646/2004, do 5 de marzo, pola que se establecen os contidos mínimos dos programas de formación sanitaria específica e as condicións para a expedición e homologación do certificado de formación sanitaria dos/das traballadores/as do mar (BOE núm. 62, do 12 de marzo).\nw) Resolución do 14 de xuño de 2010, do Instituto Social da Mariña, sobre contidos mínimos dos programas de actualización en formación sanitaria específica, condicións que deben reunir os centros de formación e homologación de centros privados para impartir formación sanitaria específica (BOE núm. 157, do 29 de xuño).\nx) Resolución do 24 de abril de 2013, do Instituto Social da Mariña, sobre as condicións que deben reunir os centros de formación e procedemento de homologación de centros privados para impartir formación sanitaria específica (BOE núm. 130, do 31 de maio), e Resolución do 24 de abril de 2013, do Instituto Social da Mariña, sobre contidos mínimos dos programas de actualización en formación sanitaria específica e sobre formación sanitaria específica a distancia (BOE núm. 130, do 31 de maio).\ny) Resolución do 2 de abril de 2018, do Instituto Social da Mariña, pola que se modifican os anexos da Orde PRE/646/2004, do 5 de marzo, pola que se establecen os contidos mínimos dos programas de formación sanitaria específica e as condicións para a expedición e homologación do certificado de formación sanitaria dos/das traballadores/as do mar (BOE núm. 96, do 20 de abril).\n1. As subvencións concederanse con cargo ás aplicacións orzamentarias que, en cada un dos anos de vixencia do actual programa operativo FEMP 2014-2020, sinale a correspondente Lei de orzamentos xerais da Comunidade Autónoma de Galicia, dotadas con fondos do FEMP Prioridade 1. Fomentar unha pesca sustentable, OE1.f), medida 1.6.1. Programa operativo do FEMP, período 2014-2020, artigo 29 do Regulamento 508/2014, cunha porcentaxe de cofinanciación do 75 % FEMP. Así mesmo, a porcentaxe de custos indirectos subvencionables irán con cargo a fondos propios libres da Comunidade Autónoma.\n2. No ano 2021 as axudas concederanse con cargo ás aplicacións orzamentarias 15.03.422K.770.0 e 15.03.422K.780.0, código de proxecto 2016 0289, dos orzamentos xerais da Comunidade Autónoma de Galicia para o ano 2021.\n3. O importe máximo das subvencións que se concedan no 2021 será de 889.000,00 euros repartidos en dúas anualidades, correspondéndolle á anualidade 2021, 247.000,00 euros, e á anualidade 2022, 642.000,00 euros, distribuídos como segue:\n4. Os importes consignados na convocatoria, así como as aplicacións as que se imputen, poderán ser ampliados en función das dispoñibilidades orzamentarias sen que iso dea lugar á apertura de novo prazo de presentación de solicitudes, agás indicación expresa en contrario na orde que se publique para o efecto, respectando o disposto nos artigos 31 da Lei 9/2007, do 13 de xuño, de subvencións de Galicia, e 30 do Decreto 11/2009, do 8 de xaneiro, polo que se aproba o Regulamento da Lei de subvencións de Galicia.\n1. Poderán ser beneficiarias das subvencións as confrarías de pescadores e as súas federacións, as organizacións de produtores, as cooperativas do mar, as asociacións de profesionais do sector e as demais entidades asociativas xuridicamente recoñecidas e constituídas por profesionais do sector, sempre que desenvolvan as súas actividades profesionais no sector pesqueiro e teñan a sede social na Comunidade Autónoma de Galicia.\n2. Non poderán obter a condición de beneficiarios/as aquelas entidades en que concorra algunha das seguintes circunstancias:\n3. As entidades sinaladas no parágrafo primeiro deste artigo poderán concorrer de xeito individual ou conxuntamente como unha agrupación de entidades. Neste último caso, deberán facer constar expresamente na solicitude que compromisos corresponderán a cada unha delas na execución das accións, así como o importe da subvención solicitada que corresponderá a cada unha delas. En calquera caso, deberá nomearse un/unha representante ou apoderado/a único/a da agrupación, que será unha das entidades solicitantes, con poderes bastantes para cumprir as obrigas que como beneficiaria corresponden á agrupación. Os compromisos de participación conxunta, así como o nomeamento de apoderado/a, deberán ratificarse mediante documento outorgado ante o órgano de xestión, unha vez notificada a concesión da axuda.\n4. No caso de incumprimento por parte dunha agrupación de entidades, consideraranse responsables todos os/as beneficiarios/as integrados nela, en relación coas actividades subvencionadas que se comprometeron a realizar, ou solidariamente cando non for posible determinar o alcance das obrigas correspondentes a cada un deles.\n5. A agrupación non poderá disolverse ata que transcorra o prazo de prescrición previsto nos artigos 35 e 63 da Lei 9/2007, do 13 de xuño, de subvencións de Galicia, segundo establece o artigo 8 desta lei.\nArtigo 5. Obrigas das entidades beneficiarias\n1. As entidades beneficiarias, ao formalizaren a súa solicitude, sométense voluntariamente ao cumprimento das condicións que se establecen nesta orde para a concesión e pagamento das subvencións, así como ao cumprimento dos requisitos estipulados na normativa de aplicación a estas.\n2. As entidades beneficiarias deberán:\nc) Acreditar, con anterioridade a ditarse a proposta de resolución de concesión, que se atopan ao día nas súas obrigas tributarias estatais e autonómicas e coa Seguridade Social, así como que non teñen pendente de pagamento ningunha outra débeda, por ningún concepto, coa Administración pública da Comunidade Autónoma.\ne) Comunicar ao órgano concedente a obtención doutras subvencións, axudas, ingresos ou recursos que financien as actividades subvencionadas, así como calquera circunstancia que poida afectar substancialmente a execución ou a consecución dos fins para que foi concedida a axuda de que se trate.\ni) Dar a adecuada publicidade ao carácter público do financiamento do investimento formativo realizado, con expresa mención á participación do Fondo Europeo Marítimo e de Pesca (FEMP).\n– O/a beneficiario/a deberá recoñecer que a operación recibiu o apoio dos fondos, adoptando en todas as medidas de información e comunicación os seguintes termos:\n2º. Unha referencia ao Fondo Europeo Marítimo e de Pesca (FEMP) que apoia a operación e a súa porcentaxe de financiamento de conformidade co Regulamento (UE).\n– Durante a realización da operación, o/a beneficiario/a informará o público do apoio obtido dos fondos:\n1º. Facendo unha breve descrición da operación no sitio da internet, no caso de que dispoña dun, incluíndo os obxectivos e destacando o apoio financeiro da Unión. A descrición deberá permanecer durante todo o período de execución do proxecto e, polo menos, ata a data do pagamento final da axuda.\n2º. Colocando un cartel con información sobre o proxecto (tamaño mínimo A3), no cal se mencionará o apoio financeiro da UE, nun lugar facilmente visible para o público, que deberá permanecer durante todo o período de execución do proxecto e, polo menos, ata a data do pagamento final da axuda.\n3º. A entidade levará a cabo as tarefas de coordinación administrativa, posta en marcha, desenvolvemento e seguimento de todas as accións subvencionadas, seguindo, en todo caso, as normativas legais de aplicación para o desenvolvemento delas.\nj) Manter un sistema de contabilidade separado, ou ben asignar un código contable axeitado que permita coñecer todas as transaccións relacionadas coa operación que se subvenciona, co obxecto de facilitar a pista de auditoría, de acordo co artigo 125 do Regulamento (UE) nº 1303/2013 do Parlamento Europeo e do Consello, do 17 de decembro de 2013. O incumprimento desta alínea levará a unha perda do 2 % da axuda concedida.\nl) Independentemente do sistema establecido para a xustificación da subvención, deberán manterse á disposición da Comisión Europea e do Tribunal de Contas Europeo os documentos xustificativos relativos aos gastos subvencionados durante un prazo de dous anos, a partir do 31 de decembro seguinte á presentación das contas nas cales estean incluídos os gastos da operación, para o cal se informará o/a beneficiario/a da data de inicio do período mencionado.\n3. A non execución de polo menos o 50 % do gasto total subvencionado poderá levar á perda do dereito á totalidade das axudas concedidas, que, en todo caso, deberá ser debidamente motivada.\nArtigo 6. Proxectos obxecto de subvención\n1. Poderán ser obxecto de subvención, de conformidade con esta orde, os proxectos e accións formativas que se desenvolvan na Comunidade Autónoma de Galicia destinadas á formación profesional, adquisición de novas competencias profesionais e formación permanente do sector pesqueiro.\nSerán subvencionables as operacións relacionadas co artigo 29 do Regulamento (UE) nº 508/2014 do Parlamento Europeo e do Consello, en concordancia co obxectivo establecido no artigo 6, letra 1.f).\nOs proxectos formativos obxecto de subvención están constituídos polas accións formativas e a súa programación, concebida para o fomento do capital humano a través da formación profesional do sector pesqueiro, na procura dunha mellor capacitación profesional, así como a aprendizaxe permanente. As accións formativas que poden ser obxecto de subvención ao abeiro da presente orde de convocatoria son:\na) Cursos de formación específica marítima e náutico-pesqueira para o sector, dirixidos a pescadores/as profesionais ou ben a cónxuxes ou parellas de feito recoñecidas conforme a normativa vixente, así como a pescadores/as autónomos/as. Estes cursos terán a duración obrigatoria referida no seguinte cadro:\nPatrón/patroa local de pesca (250 h)\nPatrón/patroa local de pesca sección de ponte e común (130 h)\nPatrón/patroa local de pesca sección de máquinas (120 h)\nFormación básica en seguridade (70 h)\nActualización formación básica en seguridade (16 h)\nOperador/a restrinxido/a SMSSM (40 h)\nActualización operador/a restrinxido/a SMSSM (8 h)\nFormación sanitaria inicial (22 h)\nActualización formación sanitaria inicial (8 h)\nFormación sanitaria avanzada (40 h)\nActualización formación sanitaria avanzada (16 h)\nAvanzado en loita contra incendios (24 h)\nActualización avanzado en loita contra incendios (8 h)\nEmbarcacións supervivencia e botes de rescate non rápidos (24 h)\nActualización embarcacións supervivencia e botes de rescate non rápidos (12 h)\nb) Cursos de mariñeiro/a pescador/a, dirixidos a todo tipo de persoas que se estean preparando para acceder ao sector. Estes cursos terán unha duración obrigatoria de 50 horas.\nTodos os cursos referidos nas alíneas a) e b) deberán cumprir coa lexislación estatal e autonómica aplicable en vigor no momento do desenvolvemento da acción formativa ou coa homologación correspondente, así como coa autorización da Administración competente, de ser lo caso. Para o seu correcto desenvolvemento deberase contar co persoal docente e coas instalacións e material adecuados, previstos na normativa sinalada no artigo 2 desta orde.\nc) Accións de formación para a adquisición ou mellora de competencias dixitais, dirixidas a pescadores/as profesionais ou ben a cónxuxes ou parellas de feito recoñecidas conforme a normativa vixente, así como a pescadores/as autónomos/as.\nd) Accións de formación orientadas á adquisición ou mellora de competencias vinculadas á innovación, xestión empresarial, emprendemento, comercialización e seguridade alimentaria, dentro das actividades económicas do sector, dirixidas a pescadores/as profesionais ou ben a cónxuxes ou parellas de feito recoñecidas conforme a normativa vixente, así como a pescadores/as autónomos/as.\ne) Accións de formación orientadas á adquisición ou mellora de competencias vinculadas á xestión sustentable dos recursos e ecosistemas mariños, dirixidas a pescadores/as profesionais ou ben a cónxuxes ou parellas de feito recoñecidas conforme a normativa vixente, así como a pescadores/as autónomos/as.\nf) Accións de formación orientadas á adquisición ou mellora de competencias profesionais do sector en seguridade e hixiene no traballo, prevención de riscos laborais, enfermidades profesionais e trastornos músculo-esqueléticos, xestión da produción, reprodución e xenética, nutrición, patoloxía e xestión sanitaria, lexislación e xestión ambiental e comercialización, dirixidas a pescadores/as profesionais ou ben a cónxuxes ou parellas de feito recoñecidas conforme a normativa vixente, así como a pescadores/as autónomos/as.\ng) Accións formativas orientadas a promover a igualdade de oportunidades entre homes e mulleres, promover o papel da muller nas comunidades de pescadores/as e promover os grupos infrarrepresentados que participan na pesca costeira artesanal e no marisqueo, dirixidas a pescadores/as profesionais ou ben a cónxuxes ou parellas de feito recoñecidas conforme a normativa vixente, así como a pescadores/as autónomos/as.\nh) Accións de transferencia tecnolóxica, seminarios, xornadas ou obradoiros en materia de pesca e marisqueo, dirixidas a pescadores/as profesionais ou ben a cónxuxes ou parellas de feito recoñecidas conforme a normativa vixente, así como a pescadores/as autónomos/as.\n2. Non serán obxecto de subvención as accións que resulten financiables segundo outras liñas de axudas convocadas pola Consellería do Mar, nin os labores propios da actividade pesqueira ou marisqueira ordinaria.\n3. Poderanse presentar solicitudes de carácter plurianual sen que a súa duración poida exceder os dous exercicios orzamentarios e coas limitacións recollidas no parágrafo 3 do artigo 7. As subvencións que neste caso se concedan ateranse aos límites establecidos para os compromisos de gasto plurianuais no artigo 58 do texto refundido da Lei de réxime financeiro e orzamentario de Galicia.\nArtigo 7. Gastos subvencionables\n1. Poderán concederse subvencións para os seguintes gastos, sempre que sexan necesarios para a execución das accións formativas referidas no artigo anterior:\na) Os de gastos de persoal imprescindible para o desenvolvemento das accións para as cales se solicita subvención. As horas de contratación de persoal serán as mesmas que as de duración da acción ou das accións para as cales este persoal é necesario na procura do normal desenvolvemento da actividade.\nNo caso do persoal docente deberá ter a titulación requirida para a impartir os cursos, segundo a normativa aplicable en vigor no momento do desenvolvemento destes. Deberán contar, de ser o caso, coa homologación en vigor do órgano competente segundo os cursos que se impartan.\nb) Os de contratación de profesionais, empresas ou entidades prestadoras de servizos:\n1º. No caso do persoal docente, este debe ter a titulación requirida para impartir os cursos solicitados segundo a normativa aplicable en vigor no momento do desenvolvemento destes. Deberán contar, de ser o caso, coa homologación en vigor do órgano competente segundo os cursos que se impartan.\n2º. No caso de material e equipamentos, deberán contar coa homologación en vigor do órgano competente segundo os cursos que se impartan, de ser necesario.\nc) Adquisición de equipamento e elementos necesarios e imprescindibles para impartir as actividades.\nd) Adquisición de material didáctico e equipamento de seguridade individual para o alumnado, necesarios para o desenvolvemento da actividade.\ne) Custos indirectos: enténdense por custos indirectos aqueles que, aínda que non poden vincularse directamente cunha actividade obxecto de subvención, por teren carácter estrutural, resultan necesarios para a súa realización, como gastos de oficina, administrativos, servizos básicos, subministracións (auga, electricidade, teléfono, gas), etc. Os custos indirectos deben corresponder ao período en que efectivamente se realiza a actividade. Para o cálculo destes custos empregarase o método de financiamento a tipo fixo aplicando unha porcentaxe fixa do 7 % do gasto directo total subvencionable.\nf) Seguros de accidentes do alumnado.\ng) Gastos necesarios para a realización das probas de natación nos cursos de mariñeiro/a pescador/a.\n2. Os gastos subvencionables son os custos efectivamente asumidos polo/pola perceptor/a dunha subvención e que se axusten aos seguintes requisitos xerais:\na) Que se contraesen ao longo da duración da acción.\nb) Que fosen pagados pola persoa beneficiaria con anterioridade á finalización do prazo de xustificación, e respondan de maneira indubidable á natureza da operación subvencionada.\nc) Que se consignasen no orzamento estimado total da solicitude.\nd) Que sexan necesarios para a execución das actuacións obxecto da subvención.\ne) Que sexan identificables e verificables, en particular, que consten na contabilidade do/da beneficiario/a e se inscribisen de acordo coas normas contables e de conformidade coas prácticas contables habituais do/da beneficiario/a en materia de gastos.\nf) Que cumpran co disposto na lexislación fiscal e social aplicable.\ng) Que sexan razoables e xustificados, e cumpran co principio de boa xestión financeira, en especial no referente á economía e relación custo/eficacia.\n3. Consideraranse subvencionables os gastos realizados e pagados entre o 1 de xullo de 2016 e o 31 de decembro de 2023. A data límite enténdese en todos os casos sen prexuízo do número de anualidades que se estableza en cada resolución de concesión de axuda. Non obstante, as operacións non se seleccionarán para recibir axuda do FEMP se concluíron materialmente ou se executaron integramente antes de que a persoa beneficiaria presente a solicitude de axuda.\n4. Na presente convocatoria consideraranse subvencionables só aqueles gastos efectivamente pagados dentro do período de execución que as accións formativas teñen nesta orde de convocatoria, que será o que medie entre o 15 de novembro e o 29 de decembro para a anualidade 2021, e entre o 1 de xaneiro e o 30 de setembro para anualidade 2022. Quedan exceptuados deste último prazo límite os que se correspondan con gastos de persoal, obrigas tributarias e de Seguridade Social correspondentes aos meses en que non se poidan facer efectivos na data límite de execución, e que se considerarán subvencionables de seren efectivamente pagados dentro do seguinte trimestre ao de finalización do prazo de execución das axudas e non alén do prazo de xustificación establecido para cada anualidade.\n5. Cando o importe do gasto subvencionable supere as contías establecidas para os contratos menores no artigo 118 da Lei 9/2017, do 8 de novembro, de contratos do sector público, pola que se traspoñen ao ordenamento xurídico español as directivas do Parlamento Europeo e do Consello 2014/23/UE, do 26 de febreiro de 2014, a persoa beneficiaria deberá solicitar, como mínimo, tres ofertas de diferentes provedores, con carácter previo á contratación do compromiso para a obra, a prestación do servizo ou a entrega do ben, salvo que polas súas especiais características non exista no mercado suficiente número de entidades que as realicen, presten ou subministren, ou salvo que o gasto se realizase con anterioridade á solicitude da subvención.\nA elección entre as ofertas presentadas, que deberán achegarse coa xustificación ou, de ser o caso, coa solicitude de subvención, realizarase de conformidade con criterios de eficiencia e economía, e deberá xustificarse expresamente nunha memoria a elección cando non recaia na proposta económica máis vantaxosa.\n6. A persoa beneficiaria poderá subcontratar a actividade subvencionada ata o 100 %, sempre tendo en conta as limitacións establecidas no artigo 27 da Lei 9/2007, de subvencións de Galicia, e no seu regulamento.\n7. Os importes máximos para os custos directos subvencionables serán por tipo de actividade formativa, como segue:\na) Para os cursos de formación específica marítimo-pesqueira que teñan por obxecto a obtención de titulacións profesionais ou certificados de especialidade, os importes máximos subvencionables serán:\nFormación básica seguridade (70 h)\nActualización formación básica seguridade (16 h)\nNesta alínea non se financiará ningún curso que se inicie con menos de 12 alumnos/as. De forma excepcional e debidamente xustificada, poderase realizar o pagamento de cursos que rematen con menos de 12 alumnos/as aplicándolles a minoración proporcional correspondente, segundo o referido no artigo 27 da presente convocatoria.\nb) Para os cursos de formación específica necesarios para a obtención da titulación de mariñeiro/a pescador/a.\nMariñeiro/a pescador/a (50 h)\nNo caso dos cursos de mariñeiro/a pescador/a, adicionalmente, subvencionaranse os gastos necesarios para a realización das probas de natación por un importe máximo de 100 euros/proba.\nc) Para o resto dos cursos o máximo subvencionable será de 15 euros por alumno/a e hora de duración do curso ou acción formativa ou de transferencia, excepto os cursos de competencias dixitais, nos cales o importe máximo subvencionable será de 20 euros por alumno/a e hora de duración do curso. Para todos os cursos referidos nesta alínea, o número mínimo de alumnos/as para cada curso será de 12 e o máximo de 20.\nd) Aos importes subvencionables relacionados nas alíneas 7.a), 7.b) e 7.c) poderáselles engadir, en concepto de custos indirectos, o 7 % dos custos directos segundo o disposto no punto 7.1.e) do presente artigo.\nArtigo 8. Gastos non subvencionables\na) O IVE, excepto cando non sexa recuperable e sexa custeado de forma efectiva e definitiva por persoas beneficiarias que non teñan a condición de suxeito pasivo, de acordo coa definición do artigo 13, punto 1, parágrafo primeiro, da Directiva 2006/112/CE do Consello, do 28 de novembro de 2006, relativa ao sistema común do imposto sobre o valor engadido.\nb) A adquisición de terreos e inmobles.\nc) Os derivados da transformación de buques pesqueiros que causen baixa no rexistro da frota operativa.\nd) A adquisición de mobiliario e equipamento, salvo o equipamento imprescindible para o desenvolvemento da acción formativa subvencionada.\ne) A adquisición de vestiario e equipamento persoal, salvo o vestiario e equipamento de seguridade do alumnado, necesario para a realización das prácticas que sexan exixibles, segundo a normativa vixente.\nf) Aparellos e materiais de pesca e marisqueo.\ng) Os gastos de mantemento e conservación dos bens e equipamentos.\nh) Os gastos de manutención, desprazamento de persoas e representación.\ni) A modernización ou acondicionamento de maquinaria, instalacións, locais, equipamentos, elementos auxiliares ou calquera outro tipo de ben, comprendidos en proxectos de investimento cuxo financiamento se realizase con axudas públicas, durante os cinco anos inmediatamente anteriores á solicitude.\nj) Non serán subvencionables os gastos derivados dos requisitos que teñen que cumprir as persoas solicitantes para poder concorrer ás actividades formativas reguladas nesta convocatoria.\nArtigo 9. Intensidade da axuda\n1. A porcentaxe máxima das axudas poderá acadar o 100 % do investimento subvencionado en cada unha das accións, de acordo co previsto na presente orde e segundo o indicado no Regulamento (UE) nº 508/2014 do Parlamento Europeo e do Consello, no seu artigo 95. Non obstante, a intensidade da axuda estará condicionada ás dispoñibilidades orzamentarias. Se o importe das solicitudes presentadas supera o crédito orzamentario asignado a esta convocatoria, a intensidade da axuda poderá axustarse a estas limitacións orzamentarias, respectando, en todo caso, os principios da concorrencia competitiva. A Comisión de Avaliación poderá limitar a contía dos gastos elixibles que considere non xustificados debidamente no proxecto, tanto canto ao seu número como á súa valoración ou á súa necesidade.\n2. No caso de se presentaren varios proxectos para accións substancialmente idénticas, poderase establecer unha contía de subvención para todas elas, independentemente do importe solicitado, e sempre tendo en conta os máximos establecidos no artigo 7.7 da presente convocatoria.\n3. Os rendementos financeiros que se xeren polos fondos librados aos/ás beneficiarios/as incrementarán o importe da subvención concedida e aplicaranse igualmente á actividade subvencionada.\n4. Manterase a axuda pero minorarase na fase de pagamento se o investimento material realizado é, por causa debidamente motivada, de contía inferior á que se considerou subvencionable, e na mesma proporción.\nArtigo 10. Compatibilidade das axudas\n1. As axudas recollidas nesta orde serán compatibles con calquera outra axuda, subvención ou recurso público e privado, sempre que o mesmo gasto ou investimento non teña financiamento parcial ou total procedente doutro fondo EIE ou instrumento financeiro comunitario, nin polo mesmo fondo conforme un programa ou medida diferente e, ademais, que o importe acumulado das axudas non exceda o custo da actividade subvencionada.\n2. No suposto de que a suma de todas as axudas supere os devanditos límites, procederase, por resolución do órgano concedente, á minoración da axuda concedida.\nArtigo 11. Prazos de presentación de solicitudes e de resolución\n1. Para a convocatoria de 2021 o prazo de presentación de solicitudes será dun mes contado desde o día seguinte ao da publicación desta orde. Entenderase como último día do prazo o correspondente ao mesmo ordinal do día da publicación. Se o último día de prazo for inhábil, entenderase prorrogado ao primeiro día hábil seguinte e, se no mes de vencemento non houber día equivalente ao inicial do cómputo, entenderase que o prazo expirará o último día do mes.\n2. A resolución de concesión emitirase e notificarase aos interesados no prazo máximo de dous (2) meses desde a publicación desta convocatoria no Diario Oficial de Galicia e, en todo caso, o prazo límite de resolución será o 29 de decembro de 2021. O vencemento do prazo máximo indicado sen que se notifique a resolución posibilitará que os interesados poidan entender desestimada a súa solicitude por silencio administrativo.\n3. De non esgotarse o crédito dispoñible, ou de resultar incrementado este posteriormente en virtude de renuncias, de modificación de resolucións de outorgamento ou de dotacións orzamentarias adicionais, poderase emitir unha nova proposta de resolución, na cal se terán en conta as solicitudes que formen parte da listaxe de reserva a que se refire o artigo 22.2 desta orde.\nArtigo 12. Forma de presentación de solicitudes e documentación necesaria\nPara a presentación electrónica poderá empregarse calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e Chave365 (https://sede.xunta.gal/chave365).\nForma parte de cada solicitude a declaración responsable que contén esta e na cal se fan constar os seguintes aspectos:\na) Que cumpre os requisitos para obter a condición de entidade beneficiaria, segundo o disposto no artigo 10 da Lei 9/2007, do 13 de xuño, de subvencións de Galicia.\nb) Que non se atopa en ningún dos supostos establecidos no número 1 do artigo 10 do Regulamento (UE) nº 508/2014 do Parlamento Europeo e do Consello, do 15 de maio, é dicir:\nc) Non ter sido sancionada coa imposibilidade de obter préstamos, subvencións, ou axudas públicas, de acordo co previsto no título V da Lei 3/2001, do 26 de marzo, de pesca marítima do Estado, e do título XIV da Lei 11/2008, do 3 de decembro, de pesca de Galicia.\nd) No caso das confrarías de pescadores e as súas federacións, ter cumpridas as obrigas establecidas nos artigos 55 e 58 ou as obrigas de constitución dos órganos reitores recollidas nas seccións 3ª e 4ª do capítulo IX do Decreto 8/2014, do 16 de xaneiro, que regula as confrarías de pescadores de Galicia e as súas federacións, tal e como sinala a disposición adicional segunda do mesmo decreto.\ne) O conxunto de todas as solicitudes presentadas ou concedidas para a mesma finalidade das distintas administracións públicas competentes.\nf) Non ter iniciado a actuación ou o investimento antes da data de presentación da solicitude.\nA presentación da solicitude de subvención pola persoa interesada ou representante comportará a autorización ao órgano xestor para realizar as comprobacións oportunas que acrediten a veracidade das declaracións anteriores, por calquera medio ou rexistro dispoñible.\n2. As solicitudes virán asinadas polo representante legal da entidade solicitante; se son formuladas por varias entidades conxuntamente, deberán vir asinadas polo representante legal da entidade que exerza a representación de todas elas.\nAs persoas interesadas deberán achegar coa solicitude do anexo I a seguinte documentación, xunto cun índice e ordenada segundo se indica:\na.1) Certificación do órgano competente en que se acredite o desempeño actual do cargo por parte do asinante e se especifique o acordo polo que se lle concede a este autorización para formalizar a solicitude. Se actúa en virtude de atribucións fixadas nos estatutos, indicarase así na solicitude, citando a disposición que recolle a competencia.\na.2) Ademais, se o solicitante non é unha confraría de pescadores, copia dos seus estatutos. Non será necesario achegar este documento cando xa conste nos arquivos da Consellería do Mar por telo presentado nun procedemento administrativo nos últimos cinco (5) anos. Neste caso, deberá indicarse o procedemento, a data de presentación e o órgano ante o cal se presentou.\nb) Proxecto formativo: deberase presentar unha memoria (modelo A), dispoñible na páxina web da Consellería do Mar no enderezo (www.mar.xunta.gal), que xustifique a necesidade da acción ou accións formativas solicitadas, que permita determinar a viabilidade do proxecto e realizar a súa valoración, conforme os criterios establecidos no artigo 21 desta orde de bases reguladoras.\nCada acción formativa incluída no proxecto formativo entenderase como unidade susceptible de producir efectos independentes.\nc) Orzamento detallado de cada unha das accións propostas, no cal o IVE deberá vir separado, segundo o anexo II, e acompañado da documentación xustificativa dos custos incluídos (orzamentos, contratos, facturas pro forma etc.).\nSe for o caso, tamén se deberá acreditar a petición de tres ofertas e a xustificación da seleccionada, de acordo co indicado no artigo 7.5 desta orde.\nd) Documento de valoración (modelo B): deberá contemplar todas as epígrafes referidas no artigo 21.2 de criterios de avaliación (indicador específico) para poder ser cuantificados na fase de valoración das solicitudes. Indicarase razoadamente se cumpre ou non cada unha das epígrafes; de non especificarse nestes termos, entenderase que non cumpren e non se terán en conta á hora da valoración por parte da comisión nomeada ao abeiro do artigo 20 da presente convocatoria.\ne) Só para solicitudes conxuntas: declaración responsable sobre as fontes de financiamento previstas para cada unha das accións (recursos propios, préstamos, outras axudas ...) de conformidade co anexo III.\nf) Só para solicitudes conxuntas: declaración responsable de non estar incurso en prohibición para obter a condición de beneficiario/a de subvencións, conforme o anexo III.\n4. No caso de solicitudes formuladas conxuntamente, deberá incluírse a documentación das alíneas a), e) e f) anteriores por cada un dos solicitantes.\n5. De conformidade co artigo 28.3 da Lei 39/2015, do 1 de outubro, do procedemento administrativo común, non será necesario achegar os documentos que xa foran presentados anteriormente pola persoa interesada ante calquera Administración. Neste caso, a persoa interesada deberá indicar en que momento e ante que órgano administrativo presentou os ditos documentos, que serán recollidos electronicamente a través das redes corporativas ou mediante consulta ás plataformas de intermediación de datos ou outros sistemas electrónicos habilitados para o efecto, agás que conste no procedemento a oposición expresa da persoa interesada.\n6. A documentación complementaria deberá presentarse electronicamente. Para a elaboración dos documentos está dispoñible a guía do solicitante cos modelos, que poden consultarse na páxina web da Consellería do Mar (http://mar.xunta.gal/).\nSe algunha das persoas interesadas presenta a documentación complementaria presencialmente, será requirida para que a emende a través da presentación electrónica. Para estes efectos, considerarase como data de presentación aquela en que foi realizada a emenda.\nNo caso de que algún dos documentos que se vaian presentar de forma electrónica supere os tamaños máximos establecidos ou teña un formato non admitido pola sede electrónica da Xunta de Galicia, permitirase a presentación de forma presencial dentro dos prazos previstos e na forma indicada no parágrafo anterior. A información actualizada sobre o tamaño máximo e os formatos admitidos pode consultarse na sede electrónica da Xunta de Galicia.\n3. De conformidade co artigo 47 da Lei 4/2019, do 17 de xullo, de administración dixital de Galicia, as persoas interesadas deberán crear e manter o seu enderezo electrónico habilitado único a través do Sistema de notificación electrónica de Galicia Notifica.gal, para todos os procedementos administrativos tramitados pola Administración xeral e as entidades instrumentais do sector público autonómico. En todo caso, a Administración xeral e as entidades do sector público autonómico de Galicia poderán de oficio crear o indicado enderezo, para asegurar que as persoas interesadas cumpren a obriga de relacionarse por medios electrónicos.\n4. As notificacións entenderanse practicadas no momento en que se produza o acceso ao seu contido e entenderanse rexeitadas cando transcorresen dez días naturais desde a posta á disposición da notificación sen que se acceda ao seu contido.\n1. Publicaranse no Diario Oficial de Galicia (DOG), de conformidade co establecido nos artigos 15 da Lei de subvencións de Galicia, e 45 da Lei 39/2015, do 1 de outubro, do procedemento administrativo común das administracións públicas, as subvencións concedidas con suxeición a esta orde, indicando o programa e o crédito orzamentario a que se imputan, a persoa beneficiaria, a cantidade concedida e a finalidade da subvención.\n2. Así mesmo, serán igualmente obxecto de publicidade a través da páxina web da Consellería do Mar (http://mar.xunta.gal/) a relación de persoas beneficiarias e o importe das axudas concedidas.\nArtigo 17. Comprobación de datos\nb) DNI/NIE da persoa representante das entidades.\n1. Os órganos responsables da tramitación das solicitudes comprobarán que estas reúnen todos os requisitos recollidos nesta orde. No caso contrario, poráselles de manifesto por escrito aos interesados para que nun prazo de dez (10) días hábiles remitan cantos datos, documentos complementarios e aclaracións se consideren necesarios para poder resolver o expediente, coa indicación de que, se así non o fixeren, se considerará que desistiron da súa petición, logo de resolución que deberá ser ditada nos termos previstos no artigo 21 da Lei 39/2015, do 1 de outubro, do procedemento administrativo común das administracións públicas. Este requirimento de emenda tamén se fará se das certificacións obtidas polo órgano instrutor, de conformidade co disposto no artigo 5.2.c), resulta que o solicitante non está ao día no pagamento das súas obrigas tributarias e sociais ou das débedas coa Comunidade Autónoma.\n2. Sen prexuízo do sinalado nos parágrafos precedentes, en calquera momento do procedemento o servizo xestor poderá requirir a entidade solicitante para que remita aqueles datos ou documentos complementarios que resulten necesarios para a tramitación e adopción da resolución que proceda.\nArtigo 19. Órganos de instrución, xestión e resolución\n1. A tramitación, instrución e xestión dos expedientes será realizada polo Servizo de Ensino e Titulacións Náutico-Pesqueiras da Dirección Xeral de Desenvolvemento Pesqueiro da Consellería do Mar.\nO órgano instrutor elevará ao órgano concedente as propostas de inadmisión das solicitudes que non poidan obter a condición de beneficiario/a por atoparse nalgún dos supostos recollidos no artigo 4.2, ou que estean nos supostos do artigo 6.2. Estas solicitudes xa non pasarán á fase de avaliación.\nAsí mesmo, o órgano instrutor realizará as comprobacións necesarias de viabilidade técnica, económica e demais condicións de cualificación das solicitudes, elaborando un informe ao respecto, que presentará ante a Comisión de Avaliación. A viabilidade ou cualificación negativa da solicitude implicará que a dita solicitude non pasará á fase de valoración.\n2. A resolución das solicitudes corresponde á persoa titular da Consellería do Mar.\nArtigo 20. Comisión de Avaliación\n1. Unha vez completos os expedientes, serán remitidos a unha comisión de avaliación constituída na Dirección Xeral de Desenvolvemento Pesqueiro, que os examinará e valorará logo de aplicar os criterios que se sinalan no artigo seguinte. O resultado da avaliación reflectirase nun informe que se incorporará ao expediente.\n2. A Comisión de Avaliación estará formada polos seguintes membros:\nPresidente/a: a persoa titular da Dirección Xeral de Desenvolvemento Pesqueiro.\nVogais: unha persoa do cadro de persoal da Dirección Xeral de Desenvolvemento Pesqueiro, e unha por cada unha das xefaturas territoriais, designadas polo/a presidente/a.\nUn dos vogais da Comisión actuará como secretario/a.\nEn caso de imposibilidade de asistir a algunha das sesións, os membros da Comisión poderán ser substituídos por quen designe o/a presidente/a.\nA Comisión poderá actuar asistida polos asesores que xulgue conveniente.\nArtigo 21. Criterios de elixibilidade e avaliación\n1. Criterios de elixibilidade: inicialmente comprobarase que as operacións ofrezan garantías suficientes de viabilidade e de que vaian dirixidas ao logro dos obxectivos definidos no programa operativo para España do FEMP, mediante:\n1.1. A valoración técnica e económica:\n– Desde o punto de vista técnico. A valoración das garantías ofrecidas polos seus promotores canto á solvencia técnica e aos medios descritos no proxecto formativo, é dicir, a adecuación dos medios técnicos para os fins previstos.\n– Desde o punto de vista económico. A valoración mediante a análise do financiamento previsto, é dicir, se a entidade dispón de garantías para levar adiante o financiamento do proxecto formativo e se o orzamento presentado está equilibrado cos fins perseguidos.\nOs proxectos formativos considerados non viables técnica ou economicamente, segundo informe do órgano instrutor, quedarán excluídos para obter financiamento a través desta orde de axudas, e non se procederá, por tanto, á súa valoración.\n1.2. O indicador xeral: a seguir procederase á valoración da adecuación do proxecto formativo aos obxectivos do programa operativo do FEMP, de tal forma que aqueles proxectos formativos que non obteñan unha puntuación mínima, non poderán seguir sendo valorados. En concreto, valorarase a contribución do proxecto formativo ao cumprimento do previsto no programa operativo:\na) Valoración sobre a adecuación do proxecto formativo á análise DAFO da prioridade 1 do PO do FEMP, así como á estratexia e, en particular, ao cumprimento dos fins do obxectivo específico OE1.f) previsto para as medidas pertinentes e indicadores de produtividade recollidas no PO (artigo 29.1 e 2); (puntuación ata 6 puntos: DAFO 2 puntos; estratexia 2 puntos; medidas pertinentes 2 puntos).\nb) Valoración sobre a achega do proxecto formativo á consecución dos indicadores de resultado (puntuación: ata 6 puntos).\nc) Valoración sobre a implicación do proxecto formativo noutras prioridades, obxectivos específicos ou indicadores de resultado, así como noutros plans estratéxicos (puntuación: ata 5 puntos).\nUnha vez ponderados os indicadores anteriores, os proxectos formativos cualificaranse en alto (15 ou máis puntos), medio (de 9 a 14 puntos) ou baixo (de 3 a 8 puntos), en función de se os beneficios que achegue son significativos, razoables ou deficientes.\nOs proxectos formativos que non obteñan unha cualificación mínima de 3 puntos quedarán excluídos para obteren financiamento a través desta orde de axudas, e non se procederá, por tanto, á súa valoración específica.\n2. Criterios de avaliación (indicador específico): unha vez determinados os proxectos formativos elixibles conforme o punto anterior, a Comisión valoraraos a seguir segundo os criterios ponderados co valor que se indica a seguir:\na) Calidade do proxecto formativo:\na.1) Carácter innovador: 2 puntos.\na.2) Mais do 50 % das horas impartidas son prácticas: 2 puntos. Esta alínea non é de aplicación aos cursos de formación especifica necesarios para a obtención de titulacións profesionais.\na.3) Adecuación das actividades formativas ás necesidades do mercado laboral: 2 puntos.\nb) Características do/da beneficiario/a:\nb.1) Traxectoria do/da beneficiario/a en relación con actividades formativas, de divulgación ou de transferencia de coñecementos: participación 1 punto, organización 2 puntos.\nb.2) Destinatarios/as das accións formativas: participación do 50 % ou máis de mulleres, 2 puntos; participación do 50 % ou máis de mulleres que se incorporen á profesión, 4 puntos. Estas puntuacións poderán ser acumulables ata un máximo de 6 puntos.\nc) Aspectos ambientais e socioeconómicos do proxecto formativo:\nc.1) Actuacións formativas vinculadas á conservación ou mellora do ambiente mariño: 1 punto.\nc.2) Intensidade da participación: un punto por entidade participante ata un máximo de 3 puntos.\nc.3) Interese colectivo do proxecto formativo e repercusión na mellora da competitividade: 1 punto.\nc.4) Repercusión na remuda xeracional: 2 puntos.\nc.5) Acción dirixida a persoas ou colectivos desfavorecidos ou en risco de pobreza e/ou exclusión social: 2 puntos.\nA Comisión de Avaliación, en función de se o proxecto presenta un significativo, razoable ou deficiente nivel de garantía de que se vai levar a cabo, así como do logro dos seus obxectivos, resultados e beneficios, valorará cada proxecto formativo presentado e cualificará o indicador específico como alto (15 ou máis puntos), medio (de 9 a 14 puntos) ou baixo (de 3 a 8 puntos).\nArtigo 22. Proposta de resolución\n1. Logo de deliberación, o/a presidente/a da Comisión Avaliadora formulará ao órgano concedente, a través do instrutor, proposta de resolución que indicará de xeito individualizado os/as beneficiarios/as, os proxectos formativos seleccionados e as accións para as cales se propón a subvención, así como o importe da subvención proposta para cada unha delas.\n2. Establecerase unha listaxe de reserva con aquelas solicitudes que, reunindo os requisitos establecidos na orde de convocatoria e sendo consideradas viables pola Comisión, non acadasen a puntuación necesaria para seren seleccionadas por falta de crédito. No caso de dispoñibilidades orzamentarias adicionais, de conformidade co disposto no artigo 11.3, emitirase unha nova proposta en que se terán en conta as solicitudes da listaxe de reserva.\nArtigo 23. Resolución\nÁ vista da proposta de resolución e logo da preceptiva fiscalización do gasto, o órgano competente emitirá resolución motivada pola que se outorguen ou deneguen as subvencións solicitadas.\nArtigo 24. Aceptación\nNo prazo de dez (10) días desde a notificación da resolución, os/as interesados/as deberán comunicar a aceptación ou rexeitamento da subvención nas condicións expresadas nela, conforme o anexo IV. De non o faceren, entenderase tacitamente aceptada. Por outro lado, a aceptación da axuda implica a aceptación da súa inclusión como beneficiarios/as na lista de operacións publicada de conformidade co artigo 119, número 2 do citado Regulamento (UE) nº 508/2014 do Parlamento Europeo e do Consello, do 15 de maio de 2014, relativo ao FEMP.\n1. As resolucións, expresas ou presuntas, que se produzan ao abeiro desta orde poñerán fin á vía administrativa e contra elas poderase interpor, con carácter potestativo, recurso de reposición ante a conselleira do Mar, no prazo dun (1) mes contado a partir do día seguinte ao da súa notificación ou en calquera momento a partir do día seguinte a aquel en que se produza o acto presunto, segundo sexa o caso, ou recurso contencioso-administrativo, perante a Sala do Contencioso-Administrativo do Tribunal Superior de Xustiza de Galicia, no prazo de dous (2) meses contados desde o día seguinte ao da súa notificación ou de seis (6) meses contados a partir do día seguinte a aquel en que se produza o acto presunto, segundo o caso.\n2. Contra estas bases reguladoras, cuxa aprobación pon fin á vía administrativa, poderase interpoñer recurso potestativo de reposición perante a persoa titular da Consellería do Mar no prazo dun (1) mes contado a partir do día seguinte ao da súa publicación no Diario Oficial de Galicia. Así mesmo, tamén se poderá interpoñer directamente recurso contencioso-administrativo ante o órgano competente desta xurisdición, no prazo de dous (2) meses contados desde o día seguinte ao da súa publicación no Diario Oficial de Galicia.\nArtigo 26. Modificacións\n1. Calquera modificación que se pretenda realizar nos investimentos inicialmente previstos, tanto no referente ao orzamento como ás distintas partidas que o compoñen, requirirá a aceptación expresa do órgano concedente e deberá ser posta en coñecemento deste sempre con anterioridade á súa realización.\n2. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais e internacionais, poderá dar lugar á modificación da resolución de concesión.\nArtigo 27. Xustificación e pagamento\n1. Con carácter xeral, os gastos correspondentes á anualidade 2021 deberán xustificarse antes do 30 de decembro de 2021, mentres que os gastos correspondentes á anualidade 2022 deberán de xustificarse antes do 1 de decembro de 2022. Este prazo poderá ampliarse por resolución expresa do órgano concedente, de oficio ou por petición do beneficiario e por causas debidamente motivadas. Cando a prórroga solicitada implique a ampliación ou modificación das anualidades da subvención concedida, o seu outorgamento requirirá a correspondente fiscalización previa.\n2. Para o cobramento da subvención concedida, as entidades beneficiarias deberán presentar o anexo VI coa documentación que se sinala a seguir, indicando o número de expediente que figura na resolución de concesión da subvención, no prazo establecido no parágrafo anterior:\na) Xustificación de ter realizado as accións para as cales se concedeu a subvención, mediante os seguintes documentos:\na.1) Informe técnico (modelo E) en que se describa a realización das accións formativas e os datos e incidencias máis significativas na súa execución, con especial referencia aos obxectivos acadados. No caso de pagamento final, proporcionarase información sobre os indicadores de resultados conforme o previsto no Regulamento delegado (UE) nº 1014/2014, Regulamento de execución (UE) nº 1242/2014 e Regulamento de execución (UE) nº 1243/2014.\na.2) Relación de custos individualizados por cada actuación, con e sen IVE.\na.3) Facturas correspondentes aos custos sinalados na relación.\na.4) No caso de gastos de persoal: contrato formalizado, se é o caso, polo Inem, nóminas, TC1 e TC2 coa xustificación do seu pagamento e documento de declaración e liquidación do IRPF correspondente. Tamén se deberá achegar a documentación acreditativa do cumprimento das condicións de habilitación e capacitación do artigo 6.1. Se é o caso, os xustificantes de pagamento.\nA entidade beneficiaria tamén terá que presentar unha certificación conforme as persoas contratadas:\n1º. Non pertencen aos órganos de goberno da entidade.\n2º. Non teñan vinculación de parentesco no primeiro grao de consanguinidade ou afinidade con membros dos órganos de goberno no momento da primeira contratación.\n3º. No caso de persoal docente, a titulación requirida segundo o tipo de actividade ou curso e, de ser o caso, a homologación necesaria en vigor expedida polo organismo competente.\na.5) Extractos das contas, ordes de transferencia, ou certificacións bancarias que xustifiquen a efectiva realización dos gastos, así como o importe, procedencia e aplicación dos fondos propios ás actividades subvencionadas. Non se admiten talóns nin pagamentos en efectivo.\nb) No caso de ser denegada expresamente a súa obtención polo órgano xestor: certificación de estar ao día no cumprimento das obrigas tributarias e coa Seguridade Social e de non ter débedas por ningún concepto coa Administración pública da Comunidade Autónoma galega.\nc) No caso de proxectos formativos solicitados conxuntamente por varias entidades, documento formalizado ante o órgano de xestión en que se recolla a ratificación dos compromisos que correspondan a cada un deles, así como nomeamento de apoderado único.\nd) Os tres orzamentos que, de acordo co artigo 7.5 desta orde, e en aplicación do artigo 29.3 da Lei de subvencións de Galicia, deba ter solicitado o/a beneficiario/a.\n3. No momento da xustificación da execución parcial e total do proxecto formativo e, en calquera caso, antes do derradeiro pagamento, o/a beneficiario/a presentará unha declaración complementaria do conxunto das axudas solicitadas para o mesmo proxecto formativo, tanto das aprobadas ou concedidas como das pendentes de resolución, así como unha declaración responsable de que se manteñen os requisitos para ser beneficiario, conforme o anexo V.\n4. Os servizos correspondentes da Consellería do Mar emitirán certificado sobre o grao de realización do investimento formativo, así como da súa adecuación, tanto ao proxecto que serviu de base para o outorgamento da axuda como aos xustificantes de gasto presentados.\n5. A entidade deberá ter completado unha ficha (modelo C) por cada actividade formativa cos datos máis relevantes en relación coas accións obxecto desta subvención, onde se especificarán as actividades concretas desenvolvidas, as horas empregadas en cada actividade, o obxectivo de cada actividade, o/a docente ou docentes e persoa responsable da actividade. Así mesmo, cubrirán para cada actividade formativa un rexistro de asistencia para cada día (modelo D) onde quedará reflectida a hora de entrada e de saída de cada asistente, así como a súa sinatura. Estes rexistros deberán estar dispoñibles e poderán ser requiridos, en calquera momento, polas unidades da Consellería do Mar que interveñen na xestión e control destas axudas. Así mesmo, deberán presentarse coa conta xustificativa correspondente.\n6. Poderán presentarse xustificacións parciais a medida que se vaian executando as accións formativas. O importe conxunto dos pagamentos parciais e dos pagamentos anticipados que, se é o caso, se concedan, non poderá superar o 80 % do total da subvención concedida nin superar o importe da correspondente anualidade, e quedarán condicionados á efectiva realización completa do proxecto formativo e á liquidación definitiva da subvención. Os pagamentos parciais están suxeitos á prestación de garantía nos termos sinalados no artigo 29. Non se considerará que un pagamento é parcial cando comprenda a totalidade da subvención correspondente ou unha fase do proxecto susceptible de producir efectos independentes, sempre que así se recolla expresamente na resolución de concesión.\n7. O pagamento da primeira e sucesivas anualidades terá carácter de ingreso á conta e a súa consolidación estará condicionada á finalización das actividades obxecto da axuda. No caso de que o solicitante non cumpra cos requisitos exixidos, estará obrigado ao reintegro da axuda nos termos previstos nos artigos 32 a 40 da Lei 9/2007, do 13 de xuño, de subvencións de Galicia.\n8. A entidade deberá comunicar á Dirección Xeral de Desenvolvemento Pesqueiro, como mínimo con dez días de anticipación, o lugar e a hora de realización de cada actividade do proxecto formativo subvencionado, así como os/as docentes e a persoa responsable da actividade que levará a cabo as tarefas de coordinación administrativa e de posta en marcha e seguimento de todas as accións formativas subvencionadas.\n9. Nos cursos conducentes á obtención dunha titulación náutico-pesqueira ou certificado de especialidade, o/a beneficiario/a deberá cumprir o que se indica a seguir:\nAsumirá a responsabilidade do proceso técnico formativo dos cursos subvencionados, segundo autorización expresa e as directrices que indique a Dirección Xeral de Desenvolvemento Pesqueiro, por medio do servizo de Ensino e Titulacións Náutico-Pesqueiras, que traballará, de maneira coordinada, coa persoa responsable designada pola entidade beneficiaria da axuda.\nContará cos medios e equipamentos necesarios para o desenvolvemento, tanto da parte teórica como da práctica, segundo a lexislación vixente na materia no momento de realizar a formación. Ao mesmo tempo, para a execución dos cursos, entregarase ao alumnado todo o material necesario para o seu desenvolvemento, tanto na parte teórica como na práctica, consistente, entre outros, nun caderno, bolígrafo, nun manual, de ser o caso, ou caderno do alumnado que será en cor para facilitar a comprensión dos contidos dos módulos (luces, marcas, sistema de balizamento, sinais luminosos, sinais acústicos, manobras …), cartas náuticas, así como vestiario, medios e equipamento de seguridade necesario para a realización das prácticas e todo aquilo que se precise para un bo desenvolvemento das accións formativas.\nSerá a encargada de xestionar e realizar as probas de natación nos cursos de mariñeiro/a pescador/a.\nSerá responsable do seguro de accidentes e responsabilidade civil sobre sinistros acaecidos durante o desenvolvemento dos cursos e recaerá sobre ela a obriga de contratar e tramitar as correspondentes pólizas.\nLevará a cabo as xestións complementarias derivadas do desenvolvemento dos cursos e estará obrigada a levar un control de asistencia diario, comunicando ao servizo de Ensino e Titulacións Náutico-Pesqueiras os/as alumnos/as que causen baixa, segundo o que especifique para cada curso a normativa vixente, así como calquera outro incidente que se poida producir.\nComunicará as listaxes definitivas do alumnado que reúna as condicións para realizar os exames, tal como establece a Orde do 31 de xullo de 2014, no caso dos cursos de mariñeiro/a pescador/a e patrón/patroa local de pesca, así como a listaxe do alumnado apto para realizar os cursos cuxa competencia dependa dunha Administración distinta á Comunidade Autónoma galega, como son os certificados e títulos de formación básica en seguridade, operador/a restrinxido/a do SMSSM, avanzado loita contra incendios, embarcacións de supervivencia e botes de rescate non rápidos, formación sanitaria inicial e avanzada e as súas actualizacións correspondentes.\nRealizará as correspondentes comunicacións e demais trámites de autorización ante a Dirección Xeral da Mariña Mercante e o Instituto Social da Mariña no referente aos cursos de formación básica en seguridade, avanzado en loita contra incendios, embarcacións de supervivencia e botes de rescate non rápidos, certificado de operador/a restrinxido/a do SMSSM, formación sanitaria inicial e avanzada e as súas actualizacións correspondentes.\n10. No caso de que as actividades subvencionadas non rematasen co mesmo número de alumnos/as que o inicial, e sempre que cumpran co número mínimo exixido de participantes, esta circunstancia dará lugar a unha redución proporcional da subvención total concedida (custos directos e indirectos) en relación cos importes de subvención máxima por curso, no caso de cursos de formación específica. No resto de accións que están establecidas no artigo 7 da presente convocatoria, procederase a unha redución proporcional da subvención concedida (custos directos e indirectos) en relación cos custos por alumno/a e hora.\n11. Para a elaboración dos informes e demais documentos está dispoñible a guía do solicitante cos modelos que pode consultarse na páxina web da Consellería do Mar\nArtigo 28. Pagamento anticipado\nPor resolución motivada do órgano concedente, e logo de solicitude dos/das interesados/as, poderá autorizarse un anticipo de ata un 50 % da subvención prevista para a anualidade naqueles casos en que o investimento exixa pagamentos inmediatos. Os pagamentos anticipados están suxeitos á prestación de garantía nos termos sinalados no artigo 29. Así mesmo, están suxeitos ao prazo de xustificación fixado no artigo 27.1 desta orde, dentro do ano do seu libramento.\nArtigo 29. Garantías\n1. Será obrigatoria a prestación de garantías para a expedición de anticipos ou pagamentos á conta, de acordo cos artigos 65 e seguintes do Regulamento da Lei de subvencións de Galicia nos seguintes casos:\na) Anticipos que superen o importe de 18.000 euros.\nb) Pagamentos parciais que excedan 18.000 euros.\n2. A garantía constituirase mediante seguro de caución prestado por unha entidade aseguradora ou mediante un aval solidario de entidade de crédito ou sociedade de garantía recíproca, que se depositará na caixa xeral de depósitos da Consellería de Facenda da Xunta de Galicia e deberá alcanzar, como mínimo, ata os dous meses seguintes ao remate do prazo de xustificación da axuda.\n3. A garantía deberá cubrir o 110 % do importe das cantidades aboadas á conta ou das cantidades anticipadas, calquera que for o prazo de xustificación previsto na convocatoria.\nDe acordo co artigo 67.4 do Regulamento da Lei de subvencións de Galicia, por razóns xustificadas e por petición do/da beneficiario/a, o Consello da Xunta de Galicia poderá autorizar a constitución da garantía por importe inferior ao antes indicado ou eximir da obriga de constituíla.\n4. As garantías serán liberadas logo de que se comprobe a realización do proxecto formativo ou das accións independentes que o compoñan.\nArtigo 30. Reintegro\n1. Procederá o reintegro, total ou parcial da subvención concedida e dos xuros de mora que se teña dereito a percibir desde o momento do seu pagamento ata a data en que se acorde a procedencia do reintegro nos supostos sinalados no artigo 33 da Lei 9/2007, do 13 de xuño, de subvencións de Galicia.\nNo caso de cumprimento parcial relativo á actividade subvencionada, procederase á redución proporcional da subvención concedida ou aboada.\nDe conformidade co artigo 14.1.n) da citada Lei 9/2007, o importe por reintegrar determinarase de acordo cos seguintes criterios de graduación de posibles incumprimentos das condicións impostas co motivo da concesión das subvencións:\na) Procederá o reintegro total da axuda concedida e dos xuros de mora que se teñan dereito a percibir desde o momento do seu pagamento ata a data en que se acorde a procedencia do reintegro no caso de incumprir a obriga indicada no artigo 5.2.e) de comunicar a obtención doutras axudas, no caso de que sexan incompatibles.\nb) O incumprimento da obriga establecida no artigo 5.2.e) de comunicar a obtención doutras axudas, no caso de que estas sexan compatibles, dará lugar ao reintegro parcial polo exceso de financiamento xunto cos xuros de demora, conforme o establecido no artigo 23 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.\nc) O incumprimento das obrigas en materia de publicidade establecidas no artigo 5.2.i) dará lugar a un reintegro parcial do 2 % da axuda concedida.\nd) O incumprimento do mantemento dun sistema de contabilidade separado ou unha codificación contable axeitada, segundo o establecido no artigo 5.2.j), dará lugar ao reintegro parcial do 2 % da axuda concedida.\n2. Para o devandito procedemento de reintegro terase en conta o establecido no título II da Lei 9/2007, do 13 de xuño, de subvencións de Galicia, e no título V do Decreto 11/2009, do 8 de xaneiro, polo que se aproba o seu regulamento.\nArtigo 31. Infraccións e sancións\nAs actuacións dos/das beneficiarios/as en relación coas axudas obxecto desta orde están sometidas ao réxime de infraccións e sancións do título IV da Lei 9/2007, do 13 de xuño, de subvencións de Galicia.\nArtigo 32. Transparencia e bo goberno\nArtigo 33. Servizo Nacional de Coordinación Antifraude\nCalquera persoa que teña coñecemento de feitos que poidan ser constitutivos de fraude ou irregularidade en relación con proxectos ou operacións financiados total ou parcialmente con cargo a fondos procedentes da Unión Europea no marco da presente convocatoria, poderá poñer os ditos feitos en coñecemento do Servizo Nacional de Coordinación Antifraude na Intervención Xeral da Administración do Estado, polos medios electrónicos a través da canle habilitada para o efecto polo dito servizo no enderezo web http://www.igae.pap.minhafp.gob.es/sitios/igae/es-ES/Paginas/denan.aspx, e nos termos establecidos na Comunicación 1/2017, do 3 de abril, que se pode consultar no enderezo web http://www.igae.pap.minhafp.gob.es/sitios/igae/esES/snca/Documents/ComunicacionSNCA06-04-2017Canaldenuncias.pdf\nEn todo o non previsto nesta orde observarase o disposto na normativa mencionada no artigo 2 (marco normativo).\nFacúltase a Dirección Xeral de Desenvolvemento Pesqueiro para ditar as resolucións necesarias para o desenvolvemento e a aplicación desta orde.\nSantiago de Compostela, 9 de novembro de 2021


A charca dos libros: Campionato galego federado de atletismo\nCampionato galego federado de atletismo\nXornada de boísimas sensacións a do pasado sábado, na que varios alumnos do Rosalía participaron no campionato galego federado de atletismo.\nMáis dunha decena de rapaces das A.D Limiactiva e A.D Limia se fixeron notar nas diversas probas de atletismo realizadas ao longo de todo o día na cidade de Vigo.\nDestacar o bronce de Alejandro Morales en lanzamento de peso, a prata en 1000m de Xavier Rodríguez, os bronces de Annas e Said e os boísimos postos de Daniel Rodríguez, Alex Rodríguez, David Álvarez, Kevin Rodríguez e Óscar Vences; todos entre as 10 mellores marcas das súas probas.\nAgradecer a todos os pais e nais a súa colaboración para o transporte e o correcto desenvolvemento desta aventura. Sen vós sería moi complicado poder brindar estas experiencias tan gratificantes e inolvidables aos nenos e nenas.\nAta aquí as xornadas de deporte escolar do curso 2013-2014...para o vindeiro ano máis e mellor!\nbiblioteca escolar atletismo, deporte escolar\nMestura casi final\nDeportistas na prensa\nCampionato provincial escolar de fútbol sala


Eurozone, vídeo promo da estrea en Teo - Rede Nasa\nEurozone, o novo espectáculo de Chévere, estreouse no auditorio da Ramallosa, en Teo. Un panfleto teatral sobre a crise da zona Europa e o fin da idea de Europa, que establece un diálogo en escena con Reservoir Dogs, a primeira peli de Tarantino. Como anticipo, deixámosvos este exercicio de apropiación da escena inicial de Reservoir Dogs usando a técnica de dobraxe.\nFuncións: venres e sábado ás 21,30h.\nSe queres conseguir entradas, podes mercalas en redenasa.tv, tamén con autobús de ida e volta desde Compostela (só os venres), ou nos seguintes locais do concello de Teo a prezo reducido: A Santa Sede (Ramallosa), A Senra (Pontevea), A Capilla (Calo), O Loncho (Casalonga). E na mesma billeteira do auditorio da Ramallosa antes da función.\nJavier Abraldes: Eu vou o día 9, que me pilla por Santiago\nMércores 27 de Febreiro, 2013 |


Robinson en Ithaca: Dous diíñas aló\nEscribiuno Kaplan sendo as 12:45:00\ntampouco a min me deixa indiferente o prota de californication (vin duas -ou tres- temporadas na rede -non sei se hai algunha nova xa), prodúceme unha mestura de atracción e rechazo. A serie está adobada co seu pirixel que lle da sabor, pero hai que admitir que tamén ten un certo tufiño comercial que non mola nada. O que digo: contradictoria.\ne polo que se ve os dous diiñas ainda renderon, moi interesante o que di da amizade, penso o mesmo; e non digamos xa dos pementos de padrón -ainda que ultimamente voume inclinando máis polos do "coutro" cun sabor tamén xeitoso, e sin "sorpresas" picantes (vou tendo unha edade en que debo seleccionar as sorpresas, que con pouco xa é sobredose)\ne a pasalo ben planexando esa pasión turca! (esa escapada turca, quixen dicir)\ntick! os pementos son do Couto, por suposto, meteuseme un erre no medio, vaia, sempre hai algo polo medio, estorbando.\nVostede quería fuxir do Arde Lvcvs ou do chovequenindiola?.\nCon calquera das razóns confío en que disfrutase da escapada.\nA amizade, señor Kaplan, é comer e beber sen paraxe, estou vendo... ;)\nQuedo con esa definición de amizade, a de retomar sen esforzo, conversas da última vez que nos vimos. Iso é. E vexo que gastronómicamente falando, non se lle deu mal, non.\nEu sónlle moito máis de "Mad Men" que de "Californication". E iso si que da para unha boa conversa :-)\nSoa moitísimo máis interesante, entretido e enriquecedor que o arder de calquera cidade, por moi romana que sexa!!


Mariña Patrimonio: CONFERENCIA EN XOVE SOBRE MÁMOAS E CÍRCULOS\nCONFERENCIA EN XOVE SOBRE MÁMOAS E CÍRCULOS\nMámoas e círculos: unha aproximación ao patrimonio arqueolóxico do Concello de Xove, é o título da conferencia que o arqueólogo Ignacio Vilaseco Vázquez impartirá o próximo sábado 11 ás 19.00h na Aula de Formación (fronte ao xeriátrico) no concello de Xove.\nNo catálogo de xacementos arqueolóxicos do PXOM de Xove figuran 32 xacementos: 21 mámoas, 7 castros e 4 sitios arqueolóxicos doutro tipo. O PXOM non recolle no catálogo as últimas incorporacións que a Dirección Xeral de Patrimonio incluíu no seu inventario e, por suposto, tampouco inclúe as mámoas recentemente descubertas nin a estrutura circular de Lavandeira. Estes datos dannos unha idea da gran importancia que ten o patrimonio arqueolóxico de Xove.\nMariña Patrimonio coa organización desta conferencia do arqueólogo Ignacio Vilaseco pretendemos dar a coñecer a riqueza dun patrimonio moitas veces esquecido, centrándonos especialmente nas mámoas e nos enigmáticos círculos como o da Lavandeira.\nComo complemento a esta conferencia, organizamos unha visita á monumental mámoa descuberta recentemente e mais á estrutura circular de Lavandeira. Esta visita farase en coches particulares e trancurrirá por unha pista de terra en parte do tramo. Partiremos da praza do Concello de Xove ás 16.30h. Tanto a visita como a conferencia son gratuítas e están abertas ao público en xeral.\nPublicada por MARIÑA PATRIMONIO à(s) 08:03\nFOTOS DA VIAXE A FONSAGRADA\nCOCIDO & SAUNA CASTREXA\nXORNADA ARQUEOLÓXICA EN XOVE\nESTUDOS ARQUEOLÓXICOS CONFIRMAN A EXISTENCIA DUN ...\nDESCUBERTA UNHA MONUMENTAL MÁMOA CON DOLMEN EN XOV...


Galicia facilitará as probas rápidas de detección do VIH | Sana Sana\nHome » Galicia » Galicia facilitará as probas rápidas de detección do VIH\nGalicia facilitará as probas rápidas de detección do VIH\tPosted by: admin Tags: Posted date: junio 18, 2010 | No comment\t“Galicia ten previsto empezar, nos próximos meses, un programa de facilitación das probas rápidas de detección do VIH, coa fin de contribuír a fomentar o diagnóstico precoz, ademais de sensibilizar á cidadanía sobre o perigo do abandono das medidas preventivas cando existen prácticas de risco”. Estas palabras foron pronunciadas hoxe pola conselleira de Sanidade, Pilar Farjas Abadía, no acto de inauguración do XIII Congreso Nacional da Sida, que se celebra na capital de Galicia.\n“Sabemos, que cando as persoas coñecen a súa infección polo VIH se reduce a transmisibilidade ata nun 45%”. Neste senso, -dixo a representante da sanidade pública galega- “as probas rápidas do VIH supoñen un importante avance para achegar o diagnóstico a persoas con prácticas de risco e con dificultades de acceso ao sistema sanitario”.\nDende a Dirección Xeral de Saúde Pública e Planificación “estase a traballar na posta en marcha dun proxecto, en colaboración con diferentes institucións e asociacións, para a detección precoz anónima de VIH en Galicia. Estas probas están destinadas a persoas con prácticas de risco e que non foron diagnosticadas previamente”. Preferentemente se ofrecerán, -remarcou Pilar Farjas-, “á poboación con maior risco relativo de retraso diagnóstico desta infección na nosa Comunidade, como os maiores de 40 anos, os inmigrantes de áreas de gran prevaleza, ou as persoas con menor nivel de formación, socialmente excluídas ou con risco de estalo”. En calquera caso, “non se excluirá a ninguén que as solicite”, -subliñou a conselleira de Sanidade-.\nAsí mesmo, “estase a traballar nun circuíto de acompañamento, a través da nosa Escola de pacientes, para apoiar esta iniciativa e acadar que as persoas con resultado definitivo entren nas vías dos nosos servizos asistenciais do Sergas para a confirmación definitiva” e, no seu caso, -proseguiu Pilar Farjas-, “instaurar as pautas de seguimento e tratamento que retrasen a aparición da enfermidade, así como incidir nas prácticas de protección que deben seguir para evitar o contaxio doutras persoas”.\nA conselleira de Sanidade destacou, como “fito fundamental na loita da nosa Comunidade Autónoma contra a sida”, a instauración, no ano 2004, do Sistema galego de información sobre a infección polo virus da Sida (SIGIVIH). Precisamente no día mundial da enfermidade do pasado ano, “publicamos, por primeira vez, un informe cos novos casos de infección entre os anos 2004 e 2008, recollidos neste sistema”. A realidade que amosa este informe é, -segundo Pilar Farjas-, “inapelable”. “Nestes cinco anos rexistráronse en Galicia 1.025 novos diagnósticos de infección por VIH, fronte aos 485 rexistros de novos casos de sida, o que supón un 111% máis de rexistros de infección que de enfermidade”.\nPolo tanto, con este sistema de información, “os datos nos aproximan máis ao tempo real da infección que co rexistro de casos de sida, que é o obxectivo anhelado por calquera sistema de vixilancia”, -remarcou a conselleira de Sanidade-.\nAdemais, -proseguíu a titular da carteira sanitaria-, “nos aporta tamén unha información moi valiosa en canto ao patrón epidemiolóxico de transmisión, que é claramente o da vía sexual, con marcado predominio da heterosexualidade, que case dobra á vía de transmisión entre homes que practican sexo con homes, no conxunto global da poboación infectada”.\nIgualmente, -segundo Pilar Farjas-, “hai outro valiosísimo apunte informativo que reflicte este sistema de información, e é que o 35 por cento dos infectados presentan unha inmunosupresión severa, o que pon de manifesto, a realidade dun diagnóstico tardío”.\nAsemade, a titular da sanidade pública galega dixo que o seu departamento “seguirá insistindo na necesidade de que a mocidade disfrute en plenitude das súas relacións, o que leva implícito o uso de protección”.\nAsí mesmo, a conselleira considera unha prioridade “a promoción do diagnóstico precoz entre a poboación e os profesionais sanitarios, para obter o máximo beneficio, individual e colectivo, dos avances na prevención e o tratamento da infección polo VIH”.\nPara rematar a súa intervención, Pilar Farjas non se esqueceu de sinalar o estigma e a discriminación da que son vítimas moitas veces as persoas portadoras desta infección. “A súa calidade de vida depende non so dos avances médicos, senón, tamén, dos aspectos psicolóxicos e sociais”. Para iso, a conselleira de Sanidade sinalou que “é fundamental seguir a traballar para facer desaparecer esta marxinación, sendo coñecedores de que non existe ningunha razón médica e social que a xustifique, e conscientes de que avanzaremos no diagnóstico precoz e, polo tanto, no éxito do esforzo preventivo, na medida en que abordemos a infección por VIH como unha enfermidade máis e tratemos ás persoas afectadas como a calquera outro enfermo”, -concluíu a máxima autoridade sanitaria galega-.


Achan un método paira a detección precoz do Alzheimer | Consumer\nAchan un método paira a detección precoz do Alzheimer\nInsístese na importancia do diagnóstico precoz paira frear a progresión da demencia e paliar as súas consecuencias intelectuais e conductuales\nO profesor Herman Buschke, da Facultade de Medicina ‘Albert Einstein’ de Nova York, presentou onte un instrumento «breve e sinxelo» de exploración da memoria, paira o uso dos médicos de primaria, que determina os primeiros síntomas do Alzheimer.\nO experto interveu no V Curso Nacional de Neurología da Conduta e Demencias que se celebra en Santiago de Compostela, e ao que asisten 200 especialistas de neurología, psiquiatría, xeriatría e psicoloxía relacionados coa detección precoz do Alzheimer.\nO doutor precisou que este sistema consiste nun test que ten «un alto valor predictivo» e que podería diminuír a prevalencia da enfermidade «notablemente», ao permitir un tratamento específico en fases temperás.\nEste test, segundo explicou Buschke, consiste en presentar catro palabras ao paciente que debe lembrar paira preguntarllas despois por categorías. A modo de exemplo, comentou que nunha lista de catro elementos diferenciados o doutor preguntaría ao paciente cal do catro é o animal, a planta ou o instrumento, entre outros.\nO doutor Jordi Pena Casanova, xefe da sección de Neuropsicología do Hospital do Mar, en Barcelona, afirmou que o punto crave paira atallar esta enfermidade é detectar precozmente os problemas de memoria, e asegurou que este test será «revolucionario» e que, previsiblemente, utilizarase en España.\nO doutor Alfredo Carballos, director da Unidade de Neurología Cognitiva do Complexo Hospitalario Universitario de Santiago, insistiu na importancia do diagnóstico precoz paira lograr frear a progresión desta demencia e paliar as súas consecuencias intelectuais e conductuales.


Martes, 19 Decembro 2017 17:38\nEn base ao parte meteorolóxico para o próximo fin de semana, a organización do campionato decidiu abrir o período de espera á seguinte data proposta (29-30 decembro). O prazo de inscrición para os participantes queda aberto ata o vindeiro mércores 27 de decembro ata as 17:59, onde se enviará a todos os participantes o itinerario do evento. En caso de existir malas condicións de novo aprazarase ao seguinte e último fin de semana proposto (6-7 de xaneiro).\nMartes, 28 Novembro 2017 12:11\nO mellor surfeiro galego de todos os tempos, e actualmente o mellor nacional e subcampión europeo WSL, volve á súa praia como cada ano para celebrar o Gony Z Series. Trátase dun divertido evento aberto para todos os surfeiros e totalmente gratuíto. A idea é gozar xunto a Gony Zubizarreta de toda a súa experiencia e compañía. Nesta terceira edición chega a consolidación con considerables cambios e teremos tres categorías e moitos premios.\nXoves, 12 Outubro 2017 20:16\nXa tedes online o novo vídeo oficial da Federación Galega de Surf coas imaxes do Campionato de Bodyboard na praia da Lanzada o pasado primeiro de Outubro.\nMartes, 26 Setembro 2017 14:44\nMartina Álvarez, a nova promesa do surf galego, proclamouse campiona de surf Luso Galaica 2017 este pasado domingo na praia do Cabedelo, en Viana do Castelo. Este excelente resultado da ferrolá está acompañado do segundo posto de Cristina Rey e terceiro de Alba Love. A surfeira portuguesa Raquel Vale, do Surf Clube Viana, completou o podio.\nDomingo, 24 Setembro 2017 21:11\nVelaquí tedes as primeiras fotos do II Rufo's Tribute celebrado onte na praia do Orzán grazas a Quique Otero Seijo que estivo presente nesta homenaxe aos pioneiros do surf na cidade da Coruña. Moita asistencia de surfeiros e pranchas antigas na area, música, amizade moi bo ambiente nun evento diferente e especial grazas á excente organización de Lobos de Mar Surf Club.\nMartes, 04 Xullo 2017 09:01\nNovo vídeo do acontecido en Doniños durante o Campionato de España Junior nas categorías Sub-14, Sub-16 e Sub-18 grazas ao traballo de Sebas Bamonde.\nPáxina 9 de 70


A RFEF taxa a praza do Puertollano en 200.000 euros\nGaliciaé/ Axencias 10 julio 2014 18:47 h.\nPontevedra fútbol ascenso Plaza Puertollano Segunda B\nA Federación Española de Fútbol emitiu unha circular na que establece os requisitos que deberán cumprir os equipos que opten á vacante do Puertollano en Segunda División B, despois de que o club manchego non presentase o aval de 400.000 euros esixido para militar en devandita categoría.\nA RFEF decidiu aplicar o artigo 194 do seu Regulamento xeral, o cal dá prioridade aos equipos da mesma Federación autonómica, neste caso Castela-A Mancha, á que pertence o equipo "descendido por falta de pagamento", segundo informa a RFEF na súa páxina web.\nEn segundo lugar terán prioridade os equipos descendidos de Segunda B desa mesma Federación, polo que a praza só será ofrecida ao resto de equipos de Terceira División no caso de que ningún club manchego decida ocupar o posto do Puertollano.\nNa circular, a RFEF tamén informa que os clubs interesados deberán abonar 200.000 euros para facerse coa vacante, e que os clubs en situación de concurso de acredores "perderán o seu mellor dereito deportivo en beneficio dos que non se atopen na citada situación".\nA decisión da Federación de aplicar o artigo 194 en vez do 197, o cal lle outorgaría prioridade para ocupar esa vacante por méritos propios, diminúe as opcións do Pontevedra CF de xogar en Segunda División B.\nO club galego xa renunciou fai un par de semanas a ocupar o posto que deixou o CD Ourense nesa categoría debido a que a RFEF esixiu o pago de 265.000 euros, cantidade que si abonou o Celta de Vigo para evitar o descenso a Terceira División da súa filial.\nGalicia encara un fin de semana sen choivas


Cómpre referenciar moitas afirmacións. Redacción nada enciclopédica.\nDe ser posible, sería mellor substituír este marcador por outro máis específico. (Desde outubro de 2009)\nJosé Luis Manzano, nado en Vallecas, Madrid, o 30 de decembro de 1963 e finado o 20 de febreiro de 1992, foi un actor español.\n1.2 Debut cinematográfico: Navajeros\n1.4 El pico e El pico 2\n1.5 Adicción ás drogas e declive\nAo pouco de nacer, o seu pai morreu apuñalado no cárcere de Carabanchel e a súa nai tivo que facerse cargo dos seus nove fillos poñéndose a traballar día e noite. Logo dun tempo, a nai deixa de traballar e métese no mundo do alcol e José Luis empeza a gañarse a vida atracando tendas co seu amigo "Pirri" e outros rapaces do barrio.\nAos catorce anos rouba co seu amigo "Pirri" nunha xoiería, entrando mentres esta está pechada e lévano todo. Era a primavera de 1978. Eloy de la Iglesia quería facer unha película explicando os problemas da delincuencia xuvenil desde o seu punto de vista, quería actores non profesionais para que lle deran máis realismo ás personaxes da película. Foi a Vallecas a buscar rapaces que andaban pola rúa para falar con eles e facerlles unhas probas fotográficas.\nJosé Luis e "Pirri" achéganselle e pregúntanlle se lles quere mercar ouro a bo prezo. Tiñan reloxos, aneis e demais xoias do seu último atraco. Eloy queda fascinado por estes rapaces e invítalles a tomar unha copa que eles aceptan. Logo, Eloy invítaos á súa casa e proponlles traballar nunha película inspirada na vida de "El Jaro". Eles non dubidan en dicir que si, pero todo no foi tan sinxelo, xa que aos poucos días a policía fixo unha redada en Vallecas e levan detido a José Luis polo roubo da xoiería, que é levado a un reformatorio. José Luis tiña o teléfono de Eloy e lle explica o problema. Como o pai de José Luis morrera e a súa nai era alcohólica Eloy faise cargo da tutela de José Luis e o saca do reformatorio.\nEloy de la Iglesia faise cargo de José Luis, lévao a vivir á súa casa e á súa nai mércalle un piso en Vallecas, á parte de darlle cartos para que puidera vivir dignamente. José Luis apenas sabía ler e escribir, polo que Eloy contrata un mestre particular para que se ocupe. Durante este tempo Eloy de la Iglesia montaba moitas festas na súa casa, invitando a todo tipo de xente e nunca faltaba sexo, drogas e música. José Luis Manzano invita a moitos colegas do barrio a esas festas, que fai que Eloy se vaia facendo amigo de todos eles.\nDebut cinematográfico: Navajeros[editar | editar a fonte]\nDurante dous anos José Luis é un fillo e un amante para Eloy, mais vaise achegando a hora de que Eloy presentara ao seu rapaz ao mundo coa rodaxe de Navajeros.\nSobre a rodaxe de Navajeros escribiuse moito: a produtora da película esixiu a Eloy rodala en cinco semanas, pero Eloy non tiña os permisos do Concello de Madrid para rodar nas rúas e non podían permitirse o luxo de agardar a que llos deran, así que moitas secuencias tivéronse que rodar "a pelo", sen permisos. Unha das anécdotas que pasaron á historia é que nunha escena na que José Luis tenlle que quitar a cesta da compra a unha muller, a muller era actriz pero como todo o equipo técnico da película estaba escondido a xente que paseaba pola rúa non sabía que estaban rodando, así que cando José Luis quitoulle o cesto á muller a xente atrapou a José Luis, pegáronlle e levárono a comisaría.\nOutra escena da película que foi eliminada é unha na que José Luis e a súa xente tiñan que atracar unha tenda. A policía pasou por esa tenda e pensaron que era un atraco auténtico e volvérono deter, iso si, dándolle unha tunda primeiro.\nComo José Luis apenas sabe ler e non ten experiencia non pode dobrarse a si mesmo a voz na película, polo que Eloy escolle a Pedro Mari Sánchez para que o dobrara. Foi unha rodaxe moi arriscada e con moitas complicacións, pero ao final remataron a película.\nJosé Luis entrégase ao cen por cen a facer de "El Jaro", ademais de que tiña un parecido físico con el, tamén a situación de "El Jaro" era moi parecida á súa. "El Jaro" non tiña pai e a súa nai era alcohólica. Na película a nai de "El Jaro" é prostituta pero na realidade era alcohólica, polo demais todo o outro que sae é certo: "El Jaro" perdeu un testículo nun tiroteo, tiña un irmán no cárcere e o día da súa morte nace o seu fillo.\nA película foi un éxito. José Luis Manzano e "El Pirri" recibiron gabanzas por todo o mundo e en Vallecas eran dúas estrelas e case todos os directores querían traballar con eles.\nDespois de rodar Navajeros e gozar do éxito, José Luis vai a Barcelona recomendado por Eloy de la Iglesia rodar Barcelona Sur, película que non tivo moito éxito, pero que José Luis aproveitou xa que ía como un depredador aprendendo máis e máis do mundo do cinema.\nColegas[editar | editar a fonte]\nEn 1982 Eloy de la Iglesia empeza a rodaxe de Colegas, unha película para a que colle a tódalas amizades de José Luis e "Pirri", entre eles Antonio e Rosario Flores, que eran amigos persoais seus.\nA rodaxe é moi levadeira xa que faise entre amigos, fumando marihuana nos descansos e practicando sexo. Neste tempo José Luis non consumía droga dun xeito habitual, fumaba porros e metíase algunhas raias de cocaína de vez en cando en casa de Eloy, non así o seu amigo "Pirri", que era consumidor habitual de cocaína.\nComo curiosidade, en Colegas hai unha escena na que José Luis, Antonio, Enrique San Francisco e "Pirri" toman unha raia de coca, ao acabar esa escena "Pirri" sacou diante de todos unha papelina e preparouse un pico para asombro de todos. "Pirri" dixo que pillara un cabalo moi bo, que lles invitaba a todos a probar. Eloy, Enrique e Rosario dixeron que lles daba muito palo picarse, mais a José Luis e a Antonio Flores no lles importou. Esa foi a primeira vez que todos probaron a heroína. Algúns como Rosario e Enrique San Francisco a probaron máis veces pero quitáronse cedo, outros como José Luis, "Pirri" e Antonio Flores xamais o lograron. Despois diso, cada día despois da rodaxe Antonio Flores e José Luis pedíanlle a "Pirri" que preparase un "chino" ou unha raia, xa que se querían colocar.\nColegas é outro éxito. José Luis empeza a conceder entrevistas á prensa, a facer anuncios de televisión, a facer papeis pequenos nalgunhas series de televisión da época... Era respectado por tódolos rapaces.\nEl pico e El pico 2[editar | editar a fonte]\nEloy quería facer unha película sobre o mundo da heroína ambientada no País Vasco e lle propuxo a José Luis ser o protagonista. Eloy díxolle que esta película podería ser unha oportunidade de ouro para el como actor, porque xa non se tería que interpretar a si mesmo, era crear unha personaxe con outra vida moi diferente á súa. Neste tempo Eloy de la Iglesia e el estaban empezando a coñecer os praceres que lles ofrecía a heroína, aínda que José Luis non se picaba.\nJosé Luis empeza a prepararse moi en serio para o papel do xove drogadicto de El pico (1983). Chama ao seu colega "Pirri" e lle di que lle preparara un pico, quería coñecer o mundo da heroína até o fondo. José Luis empeza a pincharse en segredo durante a rodaxe da película, involúcrase tanto na personaxe que segundo conta a xente que traballou con el non desconectaba ao terminar a rodaxe. José Luis era "Paco" dentro e fóra da película. Na rodaxe á parte de José Luis tamén se pinchaba Enrique San Francisco e Laly Spinet era quen lles subministraba a droga. Eloy de la Iglesia e Javier García (Urko) ao rematar a rodaxe da película están tan interesados no tema que tamén se entregan dunha forma apaixonada á heroína.\nA película foi o maior éxito comercial da carreira de Eloy, ademais como era o produtor da película recibiu ingresos millonarios por ela. Tiña máis diñeiro do que podía gastar, a José Luis regaloulle unha boa parte dos beneficios, a película foi a moitos festivais estranxeiros, moitas viaxes, moitas festas, moitas drogas, moito sexo...\nAo pouco tempo Eloy roda El pico 2 (1984), tempo no que José Luis e mais el están xa moi metidos na heroína.\nO éxito das dúas películas foi incrible, tanto que José Luis chegou a ser un actor recoñecido por toda España, incluso lle regalaron unha beca para estudar en Nova York, que desaproveitou debido á súa adicción ás drogas.\nNunha das películas coñece a Laly Spinet, que tamén traballaba no filme, e empezou unha relación con ela. En 1985 foron detidos por tráfico de drogas, pero Laly declarou ser culpable absoluta de todo e José Luis quedou absolto. Laly foi condenada a máis de cinco anos de prisión.\nAdicción ás drogas e declive[editar | editar a fonte]\nDurante a rodaxe de La estanquera de Vallecas (1987), José Luis coñece a una rapaza chamada Marina e namoran perdidamente. Ao pouco casan, pero non duran nin un mes vivindo xuntos xa que José Luis empeza a consumir droga de novo co seu amigo "Pirri" e ademais ten cambios de carácter moi bruscos. Marina déixao.\nEn 1988 Eloy de la Iglesia trata de contactar con el pero non lle colle o teléfono. Eloy chama entón a "Pirri" para ver se sabía algo de José Luis, pero tampouco sabe nada. Decide achegarse á súa casa pero non lle abre a porta polo que Eloy chama á policía. Cando chegan, atoparon a José Luis tirado no chan cunha xiringa nos brazos e espasmos. Rapidamente lévano ao hospital salvándolle así a vida.\nTras isto José Luis vaise vivir ao País Vasco e perde todo tipo de contactos con Eloy de la Iglesia e co seu amigo "Pirri". O mundo do cinema péchalle as portas ao facerse pública a súa adicción ás drogas. Aos poucos meses, en maio de 1988, José Luis entérase de que atoparan ao seu gran amigo "Pirri" morto nun descampado cunha xiringa nos brazos e sete papelinas de heroína adulterada no peito. Os colegas de José Luis morrían un tras outro. Quen non morría tiña o sida, e José Luis ía quedándose só. A situación económica de José Luis era nefasta, véndose obrigado a saír á rúa a mendigar, a pedir diñeiro para pagarse a droga.\nUn día un sacerdote sente pena por el e intenta axudarlle a que se rehabilite. Durante 1991, José Luis progresa notablemente ata quedar case totalmente curado. Cando se atopa con forzas, volve a Madrid a buscar traballo no cine, pero atópase coa sorpresa de que o daban por morto e, ademais, o cine en España estaba en plena crise. Recae nas drogas e esta vez de xeito irrecuperable, perdendo á pouca xente que lle falaba e a todos os seus amigos e coñecidos, quedándose completamente só.\nDe 1990 a 1992 deambulaba polas proximidades da Gran Vía de Madrid pedindo esmola e drogándose. En xullo de 1991 xunto cun toxicómano atraca un peón, sendo ámbolos dous detidos pola policía. Ao día seguinte, un xuíz decrétalle tres meses de prisión, sendo ingresado na prisión de Carabanchel, onde convive con outros drogadictos e enfermos de sida. Enseguida é recoñecido por todos e ofrécenlle drogas. Na prisión é moi respectado, pero non se adapta e empeza a consumir heroína outra vez. Desesperado e angustiado decide chamar á revista Interviú para contarlles a súa situación, a revista faille unha entrevista dentro do cárcere que é publicada en xaneiro de 1992. José Luis cóntalles que do que máis se arrepinte na vida é de desaproveitar as oportunidades que a vida lle ofrecera.\nFoi atopado morto por sobredose o 20 de febreiro de 1992 nun piso de Madrid.\n↑ 1,0 1,1 "José Luís Manzano Agudo". Consultado o 26 de xaneiro de 2014.\nISNI: 0000 0001 1946 0160\nTraído desde "https://gl.wikipedia.org/w/index.php?title=José_Luis_Manzano&oldid=5234653"\nAtención desde outubro de 2009